Tele2

Tele2 AB ir Zviedrijas telesakaru uzņēmums, kura uzņēmumi darbojas Zviedrijā, Lietuvā, Latvijā un Igaunijā.

 Vēsture 
Tele2 1993. gadā nodibināja Zviedrijas investīciju uzņēmums Kinnevik. Uzņēmums deviņdesmito gadu sākumā piedāvāja interneta un fiksētās telefonijas pakalpojumus Zviedrijā, bet 1997. gadā apvienojās ar Kinnevik piederošajiem kabeļtelevīzijas un mobilo sakaru uzņēmumiem.

Līdz 2004. gadam uzņēmums strauji izvērsa savu darbību citās Eiropas valstīs, lielākoties pārpērkot citus uzņēmumus. Vēlāk Tele2 pārtrauca darboties vairākās no šīm valstīm, bet nostiprināja savas pozīcijas Ziemeļeiropā un Austrumeiropā.

2014. gada jūnijā paziņots, ka Tele2 Norvēģijas biznesu iegādāsies TeliaSonera. Tele2 pameta Norvēģiju pēc tam, kad tā neuzvarēja frekvenču izsolē. 2015. gada februārī darījumu atļāva Norvēģijas konkurences regulators.

2018. gada 10. janvārī paziņots, ka Tele2 Zviedrijā iegādāsies platjoslas interneta un kabeļtelevīzijas operatoru Com Hem.

2024. gadā par Tele2 lielāko akcionāru kļuva Francijas telekomunikāciju uzņēmums Iliad, nopērkot Kinnevik akcijas.

 Tele2 Latvijā 
1995. gada 15. novembrī nodibināts uzņēmums SIA Baltel. 1997. gada 8. aprīlī SIA Baltel pārdēvēja par SIA Baltkom GSM.

2000. gada 3. oktobrī Zviedrijas Netcom AB meitas uzņēmums Tele2 AB par 277 miljoniem ASV dolāru iegādājās SIA Baltkom GSM 100 % kapitāldaļas. Līdz tam Baltkom GSM īpašnieki bija Latvijas uzņēmums Alīna (Baltkom GSM prezidentam Pēterim Šmidrem piederošs uzņēmums), ASV uzņēmumi Metromedia International Inc. un Western Wireless Int.Corp.
2001. gada 9. martā SIA Baltkom GSM pārdēvēja par SIA Tele2.

2004. gadā Tele2 sāka reklamēt mobilo internetu telefonā, un gadu vēlāk pirmais uzsāka darbību 3G tīklā (licences iegādātas 2002. gadā valstij samaksājot 5,8 miljonus latu), piedāvājot videozvanu, ātrāku datu pārraidi un mobilo internetu.

2018. gada 11. septembrī Sabiedrisko pakalpojumu regulēšanas komisijas (SPRK) rīkotajā izsolē par 5G radiofrekvenču spektra joslas lietošanas tiesību piešķiršanu uzvarēja Tele2 ar piedāvāto cenu 6,525 miljoni eiro.
2018. gada decembrī Tele2 uzbūvēja 1000. bāzes staciju Latvijā (Valkas novada Lugažos).

2019. gada vasarā Tele2 kā pirmais operators Latvijā iedarbināja 5G tehnoloģiju, sasniedzot 1 Gb/s lielu mobilā interneta ātrumu.
2019. gada 17. septembrī ar Bite Latvija nodibināts kopuzņēmums SIA Centuria, lai uzturētu kopēju abu sakaru operatoru radiotīklu un attīstītu 5G tīklu. Tā kā šī mobilo sakaru infrastruktūras koplietošanas partnerība saņēma vien daļēju SPRK apstiprinājumu, abi uzņēmumi nolēma šo sadarbību izbeigt.

2020. gada 24. februārī nodibināts SIA Tele2 meitas uzņēmums SIA Baltic Shared Services Center, kas sniedz informācijas tehnoloģiju infrastruktūras un mobilo sakaru tīkla uzraudzības un drošības pakalpojumus visu Baltijas valstu Tele2 mobilo sakaru operatoriem.
2021. gada pavasarī Sabiedrisko pakalpojumu regulēšanas komisijas veikti mērījumi apliecināja, ka Tele2 jau piekto gadu pēc kārtas Latvijā nodrošina vidēji ātrāko mobilā interneta lejupielādes ātrumu.

Tele2 bija pirmais mobilo sakaru operators Eiropā, kas savām pakalpojumu reklāmām pievieno brīdinājuma tekstu "Lieto internetu atbildīgi!", vēršot uzmanību uz atbildīgu un jēgpilnu mobilā interneta un viedierīču lietošanu.
2021. gada decembrī Latvijā rīkotās 700 MHz frekvenču izsoles vairākās kārtās Tele2 par 4,65 miljoniem eiro ieguva 700 MHz frekvenču joslas, kas ļauj sākt vērienīgu 5G tīkla izvēršanu.

2024. gadā Tele2 bija lielākais Latvijas mobilo sakaru operators pēc aktīvo SIM karšu skaita. Tele2 nodrošina plašāko 5G tīkla pārklājumu Latvijā, sasniedzot gandrīz 90% Latvijas teritorijas.

2025. gada marta sākumā Tele2 pilnībā pabeidza pāreju uz modernākajām tīkla tehnoloģijām, atslēdzot pēdējās 3G bāzes stacijas Rīgā un Mārupes pagastā. Līdz ar to Tele2 kļuva par pirmo mobilo sakaru operatoru Latvijā, kas balss zvaniem pamatā sāka izmantot tikai 4G un 5G tīklu.

Saskaņā ar platformas SpeedCheker datiem, kuri tiek apkopoti reizi gadā, Tele2 2025. gadā nodrošinājis ātrāko mobilā interneta lejupielādēs ātrumu Latvijā. Atsevišķi vērtējot 5G lejupielādes ātrumu, arī šajā kategorijā Tele2 bijis līderpozīcijās.

2026. gada janvārī par Tele2 uzņēmuma valdes priekšsēdētāju kļūva Arnis Priedītis, kurš pirms tam ieņēma uzņēmuma finanšu direktora amatu. Iepriekšējais Tele2 vadītājs Valdis Vancovičs 2025. gada novembrī nolēma atstāt valdes locekļa un izpilddirektora amatu.

 Citi sasniegumi 
Saskaņā ar Baltic Brand Forum datiem, 2022. gadā Tele2 tika atzīts par videi draudzīgāko zīmolu mobilo sakaru nozarē. 2023. gadā Tele2 atkārtoti kļuva par mīlētāko zīmolu telekomunikāciju nozarē Latvijā. Savukārt 2024. gadā uzņēmums kļuva par izklaidējošāko zīmolu Baltijā.

Izdevuma "Dienas bizness" veidotajā TOP 500 veiksmīgākie uzņēmumi Latvijā, Tele2 2023. gadā ieņēma 7. vietu Latvijas pelnošāko uzņēmumu topā. 

Latvijas vērtīgāko uzņēmumu sarakstā, ko veido „Prudentia” un Nasdaq Riga, Tele2 2024. gadā ieņēma 11. vietu.

Tele2 AB grupa ir ierindojusies otrajā vietā starp 500 uzņēmumiem reitingā “Eiropas Klimata Līderi 2024”, ko veido biznesa izdevums Financial Times sadarbībā ar analītikas uzņēmumu Statista. Tāpat Tele2 AB grupa ir iekļauta pasaules piecu ilgtspējīgāko telekomunikāciju uzņēmumu vidū žurnāla Time veidotajā topā “Pasaules Ilgtspējīgākie uzņēmumi 2024”. Abos šajos topos tiek vērtēti Tele2 uzņēmumu rādītāji Zviedrijā, Latvijā, Lietuvā un Igaunijā kopumā.

Sabiedrības integrācijas fonds (SIF) Tele2 ir piešķīris bronzas statusu novērtējumā "Dažādībā ir spēks", kas apliecina, ka Tele2 ir dažādībai atvērts uzņēmums. Tāpat SIF piešķīris Tele2 "Ģimenei draudzīga darbavieta" statusu līdz 2027. gada beigām.

 Finanšu rādītāji 
Tele2 apgrozījums Latvijā 2024. gadā bija 179,9 milj. eiro. Uzņēmuma EBITDA Latvijā bija 79,3 milj. eiro. Uzņēmums katru gadu arī investē ievērojamis līdzekļus savā attīstībā un 2024. gadā investīcijas sasniedza 19,9 milj. eiro. Tele2 var lepoties arī ar ļoti labiem rentabilitātes rādītājiem, jo tas 2024. gadā sasniedza 44,1%.

 Sociālā atbildība 
Tele2 deklarētās prioritātes ir bērnu un jauniešu izaugsme, sabiedrības izglītošana par digitālās vides sniegtajām iespējām un draudiem, godīga un ētiska biznesa vide, kā arī apkārtējā vide.

Uzņēmums kopš 2006. gada rīko un atbalsta Čē Čē Čempionātu (iepriekš Zelta Zivtiņas Čempionāts), kas ir Eiropas lielākais skolu klašu saliedēšanas festivāls. Katru gadu šajā pasākumā piedalās ap 30 000 skolēnu no visas Latvijas. Čē Čē Čempionāta galvenais fokuss un mērķis ir palīdzēt jauniešiem attīstīt personīgās jeb caurviju prasmes, kas kļūst arvien būtiskākas mūsdienu darba vidē.

Tele2 kopš 2019. gada izglīto sabiedrību par jēgpilnu viedierīču lietošanu, mudinot cilvēkus aizdomāties par digitālās vides lomu mūsdienās un sniegt praktiskas zināšanas par tehnoloģiju izmantošanu tā, lai tās nenodarītu kaitējumu cilvēku savstarpējām attiecībām un veselībai. Uzņēmums arī aktīvi iestājās par tālruņu ierobežošanu skolās Latvijā, it īpaši starpbrīžos. 

 Kritika 
Tele2 ir izpelnījies kritiku par savām mārketinga metodēm. Laikā, kad uzņēmums darbojās Lielbritānijā, to nosodīja par klientu piesaistīšanu savam tīklam bez viņu ziņas.

2009. gada oktobrī Tele2 Latvijā viltoja meteorīta nokrišanu (Mazsalacas meteorīts). Šī mārketinga akcija izpelnījās gan asu mediju kritiku, gan atzīta par izcilu reklāmas kampaņu.

 Skatīt arī 
 Tele2 Eesti
 Tele2 (Lietuva)

 Atsauces 

 Ārējās saites 


 Tele2 Latvijas vietne


Kategorija:Mobilo sakaru operatori
Kategorija:Zviedrijas uzņēmumi